Personeel van Poskantoor verloor dalk mediese fonds | Netwerk24
Deur Raymond Willemse 27 Oktober 2020 22:39
Meer as 10 000 personeellede van die Suid-Afrikaanse Poskantoor (Sapo) se lidmaatskap van die mediese fonds Medipos kan teen einde vanjaar opgeskort word.
Luidens 'n brief wat Medipos op 9 Oktober aan sy lede gestuur het, skuld die staatsentiteit hom meer as R213,3 miljoen aan bydraes.
Sapo het sedert 1 April nie lede se lidmaatskapsbydraes aan die administrateur van die mediese fonds oorbetaal nie, sê Medipos.
"Indien die agterstallige bedrae nie teen 31 Desember ontvang word nie, sal die lidmaatskap opgeskort word. Ons het geen ander alternatief indien Sapo nie die bydraes aan ons betaal nie," lui die brief.
Pensioentrekkers van die poskantoor word ook daardeur geraak.
Anet de Lange, 'n pensioentrekker van Pretoria, sê sy kan nie bekostig dat haar lidmaatskap van die fonds opgeskort word nie.
Sy sê sy is in 2001 ongeskik verklaar weens iemand anders se nalatigheid by die werk. "Ek is medies ongeskik verklaar en die poskantoor het onderneem om vir die res van my lewe twee derdes van my lidmaatskap te betaal en dat ek dan die ander derde uit my pensioen betaal.
"Ek is op chroniese medikasie en kan nie my mediese fonds verloor weens ander se nalatigheid nie."
De Lange sê sy kry geen antwoord oor waarheen haar bydraes vir die mediese fonds gaan nie.
Johan Kruger, woordvoerder van Sapo, sê die topbestuur voer gesprekke met diensverskaffers om die impak op die personeel te probeer beperk.